*For sykdommen «krokfinger», se* Dupuytrens kontraktur
To festdeltakere trekker krok under et tradisjonelt bondebryllup i Ulvik i Hardanger i 1954. Foto: Riksarkivet 
**Fingerkrok**, også kalt **å dra fingerkrok**, **fingerkrokdragning**, **kroktrekking**, **krok** og annet, er en gammel lek og en enkel form for bryting: To personer griper tak i hverandre ved å krumme lang- eller pekefingrene sine og hekte dem sammen som to kroker. Deltakerne prøver så å trekke den andres finger rett eller motstanderen ut av balanse eller til seg. Den som først må rette sin krokfinger, flytte på ett bein eller gi opp, har tapt.

Maleriet «Fingerkrok» (*Fingerhakeln*) av Georg Schildknecht (1850-1939) viser to tyrolere som kappes i kroktrekking sittende ved et bord. *Fingerhakeln* regnes som en tradisjonell styrkeprøve fra Alpene, særlig Bayern og Østerrike.

Moro, styrkeprøve og folkeidrett
--------------------------------

«Dumme menn og troll til kjerringer», postkort av eventyrtegneren Theodor Kittelsen (1857–1914). Foto: Mittet & Co. /Nasjonalbiblioteket 
Folkelige kappestrider der to tar tak i hverandre etter bestemte regler for å beseire og nedlegge den andre fysisk, er kjent i en mengde varianter fra hele verden. I Alpene, særlig i Bayern og Østerrike, er det tradisjon for *Fingerhakeln*, en øvelse som er identisk med nordisk kroktrekking, utført ved et bord. Fingerkrok er også kjent blant polynesiere og inuitter.

Andre eksempler på styrkeprøver mann-mot-mann er å bryte håndbak, dra eller spenne rævkrok og ta ryggtak. Lettere, mer lekne varianter er tommelbryting (*thumb war*), stein-saks-papir og andre fingerleker. I tillegg kommer styrkeprøver, utført individuelt eller som lag, for eksempel steinløft og tautrekking.

Tradisjonelt har denne typen uskyldige dueller særlig foregått mellom gutter eller menn. Aktiviteten kunne skje både innendørs og utendørs når flere møttes, for eksempel på markeder, under bryllup, gravøl og andre sammenkomster og festlige lag. Tvekampene kunne betraktes som barnslig eller vennskaplig lek, som mer utfordrende og underholdende manndomsprøver i kraft og vågemot eller som idrettskonkurranser. Andre har sammenliknet de voldsommeste basketakene med fylleslagsmål.

Annet
-----

Betegnelsen fingerkrok brukes også om en type opphengskrok som brukes for å holde folder i gardiner samlet. Kroktypen er formet av ståltråd med fem eller færre rette bøyler der den midterste er bøyd som en krok.

Se også
-------

* Håndbak
* Rævkrok

Referanser
----------

1. ↑  Om fingerkrokdragning i *Idrett og fritid : en mellomkrigsstudie i norsk idrettskultur* side 16
2. ↑  Om fingerkrokdraging *Norsk ordbok : ordbok over det norske folkemålet og det nynorske skriftmålet* (1977) spalte 1228
3. ↑  Om fingerkrok og andre juleleker på side 124 i *Jul i Norge : gamle og nye tradisjoner*
4. ↑  «Långeman är en tok, drar så gärna fingerkork» i barneverset «Tummeltott, slickepott», se side 19 i *Barndomslandet : De førsta stegen*
5. ↑  Om fingerbryting og andre kamper i Polynesia i *Sports and Games of the Ancients* side 234
6. ↑  Om styrkeprøver blant inuitter i *Nunaga : ti år blant eskimoer* side 73
7. ↑  Om sittende kroktrekking (*Finger Pull*) blant inuitter
8. ↑  Om tvekamper på side 60 i *Aksjon friminutt*
9. ↑  Om tommelbryting i *365 TV-frie aktiviteter for foreldre og barn* (aktivitet nummer 341)
10. ↑  Om tautrekking i *Spill og leker fra hele verden* (1984) side 206
11. ↑  Om gutte- og jenteleker på side 146–151 i *Arven frå det mytiske : folkeminne frå Telemark*
12. ↑  Om tradisjonell «folkeidrett» i *Idrett og fritid : en mellomkrigsstudie i norsk idrettskultur* side 17
13. ↑  Norges Håndbak- og Fingerkrokforbund (NH&FF) i Håndbak-NM 2014
14. ↑  «Om bøyeseneskader ved kroktrekking». Arkivert fra originalen 29. desember 2016. Besøkt 29. desember 2016.
15. ↑  «adressa.no 2007: *I fengsel etter brutal «kroktrekking»*». Arkivert fra originalen 29. desember 2016. Besøkt 29. desember 2016.
16. ↑  Fingerkroker beskrevet i *Gyldendals store sy- & håndarbeidsbok* side 78
17. ↑  Video av krokfinger på gardiner

Eksterne lenker
---------------

* (en) Fingerhakeln – kategori av bilder, video eller lyd på Commons
* Om kroktrekking som sport
* Om friluftsleker for menn i svensk og finsk tradisjon